遊開化寺
作者：韓琦
朝代：宋

paragraphs: 開化得勝地，崇侈何代作。
全山鑱佛身，萬木亙高閣。
突然數百尺，較力陋禹鑿。
峰巒翠環合，與寺爲郛郭。
煙霞無四時，爲我張幄幙。
飛泉乘空來，直在庭砌落。
松柏森成行，鬭狀蛟龍惡。
如整萬人陣，偏伍不敢錯。
春芳難悉名，紅紫競灼灼。
點綴巖壁間，圖畫曾未若。
距城纔一舍，曠絕類霄堮。
噫吾何自勞，日窘吏事縛。
到官踰二朞，未克造林壑。
引疾得鄉邦，晝錦行遂著。
猛拋公几煩，不負真境約。
精廬始一登，百慮已澄擴。
徘徊延賓僚，開席盛燕酌。
歌留嶺上雲，吹亂風前鐸。
勿譏清賞累，粗繼東山樂。
數刻方暫歡，俄景忽西薄。
歸鞅下危岑，眷戀心欲却。
何處無林泉，隔閡牽寵爵。
終期報國家，功業效涓勺。
連露乞骸章，不待七十削。
歸來解朝紳，放意任衡霍。
超然出世紛，安步適沖漠。
山蔬充盤筵，村釀滿瓢杓。
吾壽此其全，何必不死藥。